Europos Komisijos duomenimis, per pirmus septynis šių metų mėnesius ES valstybės į trečiąsias šalis eksportavo 77,66 tūkst. t sviesto – apie 14,0 proc. mažiau nei 2017 m. sausio–liepos mėn. Sviesto importo sumažėjimą lėmė sumažėjusi sviesto paklausa didžiausiose sviesto importo šalyse – JAV ir Saudo Arabijoje, į kurias analizuojamu laikotarpiu iš ES valstybių buvo eksportuota apie 4,0 ir 13,0 proc. mažiau sviesto nei praėjusių metų tuo pačiu laikotarpiu, atitinkamai 15,21 tūkst. t ir 5,35 tūkst. t. Tarp ES valstybių daugiausia sviesto eksportavo Prancūzija (iš viso 19,37 tūkst. t) ir Airija (iš viso 18,73 tūkst. t). Lietuva nagrinėjamu laikotarpiu į trečiąsias šalis eksportavo 0,39 tūkst. t sviesto – daugiausia į Kubą (iš viso 0,21 tūkst. t) ir Izraelį (iš viso 0,04 tūkst. t). Palyginti su 2017 m. sausio–liepos mėn., Lietuvos sviesto eksportas sumažėjo apie 32 proc.
Nagrinėjamu laikotarpiu nenugriebto pieno miltelių (toliau – NPM) eksportas į trečiąsias šalis sumažėjo apie 13 proc. ir sudarė 212,08 tūkst. t NPM. Daugiausia NPM buvo eksportuota į Omaną ir Alžyrą, atitinkamai 35,06 tūkst. t ir 19,28 tūkst. t. Tarp ES valstybių Olandija ir Danija eksportavo didžiausius kiekius NPM, atitinkamai 77,89 tūkst. t ir 27,39 tūkst. t.
Per pirmus septynis šių metų mėn. nugriebto pieno miltelių eksportas į trečiąsias šalis išliko beveik toks pat kaip ir praėjusių metų sausio–liepos mėn. ir sudarė 487,50 tūkst. t LPM. LPM buvo paklausiausi Alžyre ir Kinijoje, į kurias buvo eksportuota 91,75 tūkst. t ir 48,60 tūkst. t LPM. Daugiausia LPM eksportavo Vokietija (iš viso 98,14 tūkst. t) ir Prancūzija (iš viso 93,62 tūkst. t). Minėtu laikotarpiu Lietuva į trečiąsias šalis eksportavo 8,80 tūkst. t LPM, iš kurių 4,61 tūkst. t – į Vietnamą ir, palyginti su 2017 m. sausio–liepos mėn., LPM eksportą padidino 2,9 karto.
2018 m. sausio–liepos mėn. ES valstybės į trečiąsias šalis eksportavo 486,82 tūkst. t sūrių – beveik tokį pat kiekį kaip ir praėjusiais metais. JAV ir Japonija išliko didžiausiomis sūrių importo šalimis, kurios per pirmus septynis šių metų mėnesius iš ES valstybių importavo atitinkamai 71,47 tūkst. t ir 63,50 tūkst. t sūrių. Iš ES valstybių daugiausia sūrių eksportavo Olandija (iš viso 84,72 tūkst. t) ir Vokietija (iš viso 79,82 tūkst. t). Lietuva nagrinėjamu laikotarpiu į trečiąsias šalis eksportavo 6,76 tūkst. t sūrių – daugiausia į JAV (iš viso 1,40 tūkst. t) ir Pietų Korėją (iš viso 0,93 tūkst. t). Palyginti su 2017 m. sausio–liepos mėn., Lietuva sūrių eksportą į trečiąsias šalis sumažino apie 23,9 proc.

Šaltinis: EK
Parengė D. Grauzdytė, tel. (8 37) 39 78 08